Zagreb, 18. svibnja 2018.g.

**Povjerenstvo za odlučivanje o sukobu interesa** **(u daljnjem tekstu: Povjerenstvo)** usastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2., Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Tihomira Marinkovića, općinskog načelnika Općine Bol,** za davanjem mišljenja Povjerenstva, na 11. sjednici, održanoj 18. svibnja 2018.g., daje sljedeće:

**MIŠLJENJE**

1. **Općina Bol može stupiti u poslovni odnos s Ugostiteljskim obrtom Dario, u vlasništvu Daria Marinkovića, sina dužnosnika Tihomira Marinkovića, koji poslovni odnos proizlazi iz korištenja javne površine na području Općine Bol u obliku terase dane za potrebe caffe bara „Barka“, pod uvjetom da dužnosnik, odnosno Općina Bol postupe u skladu s uputama Povjerenstva iz ovog mišljenja.**
2. **Dužnosnik Tihomir Marinković dužan je izuzeti se od svakog sudjelovanja u postupku dodjele na korištenje javnih površina Općine Bol u 2018.g.**
3. **Dužnosnik je dužan, prije izdavanja rješenja o korištenju javne površine Ugostiteljskom obrtu Dario, ukazati Općinskom vijeću Općine Bol na okolnost da je vlasnik navedenog obrta dužnosnikov sin te da je od Općine Bol zatražio korištenje javne površine – terase i u 2018.g.**
4. **Dužnosnik je dužan prije stupanja u poslovni odnos s Ugostiteljskim obrtom Dario u gore navedenom slučaju Povjerenstvu dostaviti cjelokupnu dokumentaciju iz koje je vidljivo kako su provedene upute Povjerenstva.**
5. **Povjerenstvo će u posebnoj odluci utvrditi jesu li upute Povjerenstva provedene na način koji omogućuje izbjegavanje sukoba interesa dužnosnika i osigurava zakonito postupanje u konkretnom slučaju.**

Obrazloženje

Zahtjev za davanjem mišljenja Povjerenstva podnio je Tihomir Marinković, općinski načelnik Općine Bol. U knjigama ulazne pošte zahtjev je zaprimljen pod brojem: 711-U-1559-M-66/18-01-3, dana 14. svibnja 2018.g., povodom kojeg se vodi predmet broj M-661/18.

Člankom 3. stavkom 1. podstavkom 43. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona, stoga je i Tihomir Marinković, povodom obnašanja dužnosti općinskog načelnika Općine Bol, obvezan postupati sukladno odredbama ZSSI-a. Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

U zahtjevu dužnosnik u bitnom navodi kako Općina Bol namjerava izdati rješenje o korištenju javne površine za 2018.g. Ugostiteljskom obrtu Dario, koji je u vlasništvu Daria Marinkovića iz Bola, sina dužnosnika Tihomira Marinkovića. Poslovni prostor u kojem posluje navedeni ugostiteljski obrt, odnosno Caffe bar Barka, nalazi se na čest. zgr. 511 z.u. 955, poduložak 4 k.o., Bol, te nije u vlasništvu Općine Bol, već je u vlasništvu privatne osobe iz Zagreba, s kojim je vlasnik navedenog obrta sklopio ugovor o zakupu poslovnog prostora.

Nadalje se navodi da je člankom 5. Odluke o korištenju javnih površina na području Općine Bol propisano da se terasa na javnoj površini u pravilu nalazi uz fasadu ugostiteljskog objekta i na dijelu javne površine nasuprot ugostiteljskom objektu te da se tako i terasa Caffe bara Barka nalazi na javnoj površini uz fasadu ugostiteljskog objekta i na dijelu javne površine nasuprot ugostiteljskom objektu. Dario Marinković niz godina koristi navedenu javnu površinu, nema dugovanja prema Općini Bol i jedini je zainteresiran za korištenje javne površine ispred svog ugostiteljskog objekta. Ističe se da su i raniji zakupoprimci tog poslovnog prostora postavljali terasu uz fasadu ugostiteljskog objekta i na dijelu javne površine nasuprot ugostiteljskom objektu, što je prirodno i logično kao i da općinski načelnik ne sudjeluje u postupku donošenja rješenja o korištenju javne površine, već da pročelnik Jedinstvenog upravnog odjela Općine Bol rješava navedene zahtjeve. Slijedom navedenog, dužnosnik traži mišljenje Povjerenstva zajedno s uputama o načinu postupanja dužnosnika i tijela u kojem obnaša dužnost, u cilju izbjegavanja sukoba interesa dužnosnika i osiguranja postupanja u skladu s odredbama ZSSI-a.

Člankom 18. stavkom 1. i stavkom 2. ZSSI-a propisano je da u slučaju kada tijelo u kojem dužnosnik obnaša javnu dužnost stupa u poslovni odnos s poslovnim subjektom u kojem član obitelji dužnosnika ima 0,5% ili više udjela u vlasništvu, dužnosnik je dužan o tome pravodobno obavijestiti Povjerenstvo. Povjerenstvo će u roku od 15 dana od dana zaprimanja obavijesti izraditi mišljenje zajedno s uputama o načinu postupanja dužnosnika i tijela u kojem dužnosnik obnaša javnu dužnost.

Člankom 18. stavkom 4. ZSSI-a propisano je da je dužnosnik, odnosno tijelo u kojem dužnosnik obnaša dužnost, obvezno prije stupanja u poslovni odnos dostaviti Povjerenstvu cjelokupnu dokumentaciju iz koje je vidljivo kako su provedene upute Povjerenstva. Sukladno stavku 5. Povjerenstvo će posebnom odlukom utvrditi jesu li dane upute provedene na način koji omogućuje izbjegavanje sukoba interesa dužnosnika i osigurava njegovo zakonito postupanje u konkretnom slučaju.

Uvidom u izvadak iz obrtnog registra Ureda državne uprave u Splitsko-dalmatinskoj županiji, Povjerenstvo je utvrdilo kako je pod matičnim brojem obrta: 92302246 upisan Ugostiteljski obrt Dario, u vlasništvu Daria Marinkovića. Usporedbom OIB-a Daria Marinkovića navedenog u izvatku iz obrtnog registra i OIB-a navedenog u izvješću o imovinskom stanju dužnosnika Tihomira Marinkovića, Povjerenstvo je utvrdilo kako je riječ o istoj osobi, odnosno o Dariu Marinkoviću sinu dužnosnika Tihomira Marinkovića.

U predmetu koji se pred Povjerenstvom vodio pod brojem P-203/15 Povjerenstvo je pribavilo Odluku o korištenju javnih površina na području Općine Bol i Odluku o naknadama za korištenje javnih površina, koju je donijelo Općinsko vijeće Općine Bol, na 4/2014 sjednici, održanoj 3. lipnja 2014.g.

Sastavni dio Odluke o korištenju javnih površina na području Općine Bol je i tablica Plana korištenja javnih površina u kojoj je pobliže označena namjena i lokacija javnih površina ispred ugostiteljskih objekata i prodavaonica koje se planiraju koristiti. Pod rednim brojem 35. navodi se kako je namjena korištenja dane javne površine terasa caffe bara „Barka“, a u opisu lokacije navodi se jedan red stolova i stolica uz fasadu Lože na dijelu čest.zem. 514/4 k.o. Bol ispred ugostiteljskog objekta „Barka“, a prema jugu do 1 metar do ulaza u „Špilju pod Ložu“, terasa postavljena prema uvjetima iz članka 2., 5. i 17. Odluke o korištenju javnih površina.

Člankom 5. Odluke o korištenju javnih površina Općine Bol propisano je da je terasa otvoreni javni prostor na kojem se pružaju ugostiteljske usluge na kojem zakupac prostora može postaviti stolove, stolice, klupe i slične pojedinačne naprave sa kojih gosti konzumiraju ugostiteljsku uslugu. Na zakupljenoj terasi mogu se postaviti aparati za prodaju sladoleda, slastica, pića i sl. Aparati koji su postavljeni na zakupljenoj terasi se posebno ne naplaćuju. Daljnjim odredbama je propisano da se javne površine mogu dati na privremeno korištenje pravnim i fizičkim osobama radi prodaje robe, pružanja usluga i drugih djelatnosti predviđenih u člancima od 2 do 17 navedene Odluke, u skladu sa Zakonom i na osnovi Rješenja o korištenju javne površine. Za korištenje javnih površina na području općine Bol plaćaju se naknade koje se utvrđuju posebnom odlukom. Općinski načelnik Općine Bol svake godine najkasnije do 1. ožujka donosi odluku o raspisivanju Oglasa za korištenje javnih površina za tekuću godinu. Oglas se raspisuje za korištenje javnih površina za prodaju roba, pružanje usluga i drugih djelatnosti predviđenih u člancima od 2 do 18 Odluke. Pravne i fizičke osobe zainteresirane za privremeno korištenje javnih površina podnose molbu općinskom načelniku Općine Bol. Općinski načelnik Općine Bol dužan je molbe riješiti u roku od 15 dana od isteka roka za primanje molbi.

Sukladno članku 4. stavku 4. ZSSI-a, poslovni subjekti u smislu tog Zakona su trgovačka društva, ustanove i druge pravne osobe te drugi subjekti poslovnih odnosa kao što su trgovci pojedinci, obrtnici i nositelji samostalnih djelatnosti te nositelji i članovi drugih poslovnih subjekata osnovanih na temelju zakona. Povjerenstvo stoga utvrđuje kako je Ugostiteljski obrt Dario poslovni subjekt u smislu ZSSI-a. Sukladno članku 4. stavku 3. ZSSI-a, poslovni odnos u smislu tog Zakona odnosi se na ugovore o javnoj nabavi, državne potpore i druge oblike stjecanja sredstava od tijela javne vlasti, na koncesije i ugovore javno-privatnog partnerstva, osim državnih potpora u slučaju elementarnih nepogoda. Povjerenstvo stoga utvrđuje kako davanje na korištenje javne površine - terase, sukladno Odluci o korištenju javnih površina na području Općine Bol, predstavlja poslovni odnos u smislu ZSSI-a.

Kako bi se spriječio mogući utjecaj privatnog interesa dužnosnika te kako bi se otklonila svaka sumnja da je dužnosnik Tihomir Marinković koristio javnu dužnosti radi ostvarivanja privatnih interesa svojega sina kao interesno povezane osobe, dužnosnik Tihomir Marinković dužan je izuzeti se od svakog sudjelovanja u postupku dodjele na korištenje javnih površina Općine Bol u 2018.g.

Dužnosnik je nadalje dužan, prije izdavanja rješenja o korištenju javne površine Ugostiteljskom obrtu Dario, ukazati Općinskom vijeću Općine Bol na okolnost da je vlasnik navedenog obrta dužnosnikov sin te da je od Općine Bol zatražio korištenje javne površine – terase i u 2018.g. Dužnosnik je dužan prije stupanja u poslovni odnos s Ugostiteljskim obrtom Dario, Povjerenstvu dostaviti cjelokupnu dokumentaciju iz koje je vidljivo kako su provedene upute Povjerenstva.

Sukladno članku 18. stavku 5. ZSSI-a, Povjerenstvo će u posebnoj odluci utvrditi jesu li upute Povjerenstva provedene na način koji omogućuje izbjegavanje sukoba interesa dužnosnika i osigurava zakonito postupanje u konkretnom slučaju.

Slijedom navedenog, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Tihomir Marinković, elektronička dostava
2. Objava na internetskoj stranici Povjerenstva
3. Pismohrana